遊下巖寺先是劉寶學約於此相聚既而先進舟遂失勝業
作者：張嵲
朝代：宋

paragraphs: 時危適遠縣，卧疴蔽疏篷。
浮舟難計程，一聽水與風。
今日出江口，劃見天邊峰。
維舟邀勝士，杖策凌穹崇。
絕壁迤崩豗，可驗秋濤雄。
鐫崖佛像古，憑虚樓殿工。
沄沄窗外江，落落堦前松。
澗響雨滂濞，雲生樹玲瓏。
攬勝欣遠游，撫身悲轉蓬。
憂樂未相償，林霏生晚容。
卻縱中流棹，回望青蓮宫。
秋晚山蕭寂，雲散烟空濛。
舟行轉沙尾，微聞林外鐘。
惜哉李膺船，去若孤征鴻。
晨暮一相失，雲嶠何年同。
若縱金門步，永遺塵外蹤。